
ElŐterjesztÉs
a Fővárosi Közgyűlés részére

Tisztelt Fővárosi Közgyűlés!

A 75/2007. (XII.28.) Főv. Kgy. rendelet (Vagyonrendelet) 56. § (2) bekezdése alapján a Fővárosi Önkormányzat tulajdonában álló portfolió vagyonnal – kivéve a Budapesti Zrt. portfolióvagyonával – kapcsolatos portfoliógazdálkodási tevékenységet kizárólag a BFVK Zrt. láthatja el, vagyongazdálkodási szerződés 40. § alapján, annak keretei között, az alábbi vagyonelemek (társasági részesedések) tekintetében:
a) a „stratégiai” besorolású portfolió vagyon,
b) az „üzleti” besorolású portfolió vagyon (ideértve a végelszámolás és felszámolás alatt álló gazdasági társaságokban meglévő fővárosi önkormányzati részesedéseket is) körében az „üzleti megtartandó” portfolió vagyon, továbbá az „üzleti értékesítendő” portfolió vagyon közül azon társasági részesedések, melyek a vagyongazdálkodási szerződésben nevesítésre kerültek.

A „stratégiai” besorolású elemek közé azon társasági részesedések kerültek, amelyeknek hosszú távú tulajdonlásához a szerződés megkötésének időpontjában az Önkormányzatnak stratégiai, várospolitikai érdeke fűződött. A stratégiai portfolió „A” és „B” alcsoportokból áll, az egyes vagyoncsoportokon belül a BFVK Zrt. kötelezettségei, illetve érdekeltsége terén mutatkozik eltérés. 
A stratégiai „A” portfoliócsoportba sorolt Hungexpo Vásár és Reklám Zrt. (Hungexpo Zrt.) egy darab 32 forintos névértékű fővárosi részvényének vagyonkezelője, közszolgáltatói portfolió vagyongazdálkodója a Budapest Főváros Vagyonkezelő Központ Zrt. (BFVK Zrt.) a Közszolgáltatási Keretszerződésében foglaltak szerint.

A Hungexpo Zrt. jelenlegi tulajdonosi szerkezete az alábbiak szerint épül fel:
	
	névérték (Ft)

	GL events Hungária Zrt.
	100.279.456

	Budapest Főváros Önkormányzata
	32

	MNV Zrt.
	32



A Társaság jegyzett tőkéje 100 279 520 eFt. A Hungexpo Zrt. 2011. évre a teljes saját tőkéjét elveszítette, miután a 2009. évben elszenvedett 619 441 eFt forint veszteséget követően, a 2010. évben 878 572 eFt veszteséget ért el. Mindennek hatására a Társaság saját tőkéjének értéke 2010. december 31-re -668 143 eFt-ra csökkent. A kialakult helyzet ismeretében a Hungexpo Zrt. Igazgatósága a Társaság tőkehelyzetének rendezése érdekében a gazdasági társaságokról szóló 2006. évi IV. tv. (Gt.) 245. § (1) bekezdésében foglaltaknak megfelelően -a Felügyelő Bizottság egyidejű értesítése mellett- összehívta a Társaság közgyűlését. Az Igazgatóság a Hungexpo Zrt. negatív saját tőkéjének pótlását a GL events Hungária Zrt., mint anyavállalat, Hungexpo Zrt-be történő beolvasztásával javasolja biztosítani. A GL events Hungária Zrt. a tulajdonosi tevékenységén kívül más tevékenységet nem folytat, és az Igazgatóság előterjesztése szerint újabb tevékenységbe sem kíván belekezdeni.

Az Igazgatóság 3/2011. (II.22.) sz. határozatával úgy döntött, hogy a Társaság éves rendes közgyűlésére készíti elő a 10 450 000 eFt saját tőkével rendelkező GL events Hungária Zrt. beolvadását a Hungexpo Zrt-be. Az egyesülésről döntő éves rendes közgyűlés várható időpontja 2011. május 25.
A Társaság Alapszabályának 12.11.10. pontja szerint a közgyűlés az átalakulásról egyetlen ülésen határoz. 

Az Igazgatóság a vagyonmérleg,- és vagyonleltár-tervezetek fordulónapját 2010. december 31. napjában jelölte meg, azzal, hogy az egyesülés tervezett időpontja 2011. június 30. Az egyesülés során a Hungexpo Zrt. régi részvényei bevonásával egyidejűleg 3 000 000 002 db 1 forint névértékű új részvény dematerializált formában történő kibocsátására kerül sor.
A részvények közül 3 000 000 000 db a francia székhelyű többségi tulajdonos GL events S.A.-t illeti meg, míg a Fővárosi Önkormányzat a jelenlegi egy darab 32 forint névértékű részvény helyett egy darab 1 forint névértékű részvény tulajdonosává válik. A Hungexpo Zrt. harmadik kisebbségi tulajdonosa az MNV Zrt. –amennyiben a Közgyűlés napján még részvényese a Társaságnak- egy darab egy forint névértékű szavazatelsőbbségi részvényhez jut.

Az Igazgatóság az egyesülési vagyonmérleg,- és vagyonleltár-tervezetek megvizsgálására független könyvvizsgálóként a CONSULTRADE PLUSSZ Könyvvizsgáló és Adótanácsadó Kft-t (kamarai nyilvántartási szám: 000073), míg személyében felelős könyvvizsgálónak Erhardt Gábornét (kamarai nyilvántartási szám: 004665) jelölte ki. 

A Hungexpo Zrt. és a GL events Hungária Zrt. egyesülése nem érinti a 2009. évben lezajlott átalakulás során a Hungexpo Zrt-ből kivált ingatlan vagyont átvevő Fonciére Polygone Hungária Kft-ben fennálló fővárosi tulajdoni hányadot.

A Gt. 71. §-a (2) bek. és a 78. § (2) bek. foglalt kötelezettsége alapján Budapest Főváros Önkormányzatának, mint a Hungexpo Zrt. részvényesének nyilatkoznia kell arról, hogy egyetért-e az átalakulás szándékával és hogy kíván-e a jogutód gazdasági társaság tagjává válni.

Figyelemmel arra, hogy a Közszolgáltatási Keretszerződés 5.1.2. f., i., pontja szerint a Fővárosi Önkormányzat a BFVK Zrt. kezelésében álló, stratégiai besorolású társasági részesedésekkel kapcsolatban magának tartotta fenn az érintett társaságok cégjogi státuszát érintő változások (egyesülés, összeolvadás, beolvadás, stb.) vonatkozásában a döntéshozatalt, az egyesülésről szóló közgyűlési döntést megelőzően a vagyonkezelőnek ki kell kérnie a Fővárosi Önkormányzat illetékes szervének átalakulással kapcsolatos álláspontját és a közgyűlésen ennek megfelelő kötött mandátummal jogosult eljárni. 
A 75/2007. (XII.28.) sz. Főv. Kgy. rendelet (Vagyonrendelet) 18. § a, pontja szerint az 50 millió forint egyedi forgalmi értéket el nem érő forgalomképes vagyontárgyak tekintetében a tulajdonosi jogokat a Gazdasági Bizottság gyakorolja. A BFVK Zrt. által kezelt Hungexpo Zrt. fővárosi tulajdonú részesedése stratégiai besorolású, azaz nem értékesíthető mindaddig, ameddig a Fővárosi Közgyűlés az értékesítés szándékát kinyilvánítva e besorolást nem változtatja meg. Miután a beolvadás elutasítása esetén a Gt. 74. § (2) bek. alapján a Főváros Önkormányzattal, mint a jogutód gazdasági társaságban részt venni nem kívánó részvényessel el kell számolni, az elszámolást követően a Fővárosi Önkormányzat tulajdoni hányada megszűnik, amely ellentétes lenne a Társaság – értékesíthetőséget kizáró - stratégiai besorolásával. Mindezek miatt a beolvadást elfogadó szavazat leadásához a Fővárosi Közgyűlés felhatalmazása szükséges, továbbá a Fővárosi Közgyűlésnek meg kell erősítenie a részesedés „stratégiai” besorolását.

A beolvadást követően a jogutód Hungexpo Zrt. tulajdonosi szerkezete az alábbiak szerint alakul:

	Részvényosztály
	Tulajdonos
	darab
	Címlet (Ft)
	Névérték
(Ft)
	Tulajdoni
hányad

	Törzsrészvény
	GL events S.A.
	3 000 000 000
	1
	3 000 000 000
	100,0%

	Törzsrészvény
	Fővárosi Önkormányzat
	1
	1
	1
	0,0%

	Elsőbbségi
	MNV Zrt.
	1
	1
	1
	0,0%

	Összesen
	
	3 000 000 002
	
	3 000 000 002
	100,0%



A beolvadó GL events Hungária Zrt. alaptőkéje 10 450 000 eFt. A Hungexpo Zrt. jelenlegi 
-668 143 eFt alaptőkéje a beolvadást követően 3 000 000 002 forintra emelkedik. A jogutód Hungexpo Zrt. egyesített alaptőkéjéből az új jegyzett tőke feletti részt a Társaság tőketartalékba vezeti át. A Hungexpo Zrt. tőketartalékát csökkenti a veszteség miatti negatív eredménytartalék ellentételezésére felhasznált összeg.

A Hungexpo Zrt. hatályos, illetve tranzakcióval kapcsolatos tervezett módosításokkal egységes szerkezetbe foglalt Alapszabályát a jelen előterjesztés 6. és 7. sz. melléklete tartalmazza.
A Hungexpo Zrt. Igazgatósága megküldte a részvényeseknek az Egyesülési Szerződés tervezetét, amelyet a jelen előterjesztés 8. sz. melléklete tartalmaz.
A 2. és 5. sz. melléklet szerinti vagyonleltár tervezet a terjedelmes mennyiség miatt megtekinthető a Vagyongazdálkodási Főosztályon.
Kérem a t. Közgyűlést, hogy a határozati javaslato(ka)t elfogadni szíveskedjék.

Határozati javaslat

A Fővárosi Közgyűlés úgy dönt, hogy:

A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII.28.) Főv. Kgy. rendelet 52. § (1) bekezdésében foglalt hatáskörében eljárva a Fővárosi Közgyűlés úgy dönt, hogy a Hungexpo Zrt. közgyűlésén a Budapest Főváros Önkormányzata, mint részvényes képviseletében eljáró BFVK Zrt. kötött mandátummal eljárva „igen” szavazatával támogassa: 

1. a GL events Hungária Zrt. beolvadását a Hungexpo Zrt-be 2010. december 31-i fordulónappal és 2011. június 30-i hatállyal. A beolvadást követően Budapest Főváros Önkormányzatának Hungexpo Zrt-ben fennálló részesedése 1 darab 1 forint névértékű törzsrészvény.
2. a Hungexpo Zrt. átalakulási vagyonmérleg és vagyonleltár tervezeteinek elfogadását a jelen előterjesztés 1., 2., és 5., sz. mellékletei szerinti tartalommal. 
3. a Hungexpo Zrt. módosításokkal egységes szerkezetbe foglalt Alapszabályának elfogadását a jelen előterjesztés 7. sz. melléklete szerinti tartalommal. 
4. a Hungexpo Zrt. és a GL events Hungária Zrt. Egyesülési Szerződés tervezetének jóváhagyását az előterjesztés 8. sz. melléklete szerinti tartalommal, egyben felkéri a BFVK Zrt. vezérigazgatóját az Egyesülési Szerződés aláírására Budapest Főváros Önkormányzata részvényes képviseletében.
határidő:	a társaság közgyűlésének napja
felelős: 	a Főpolgármester

A Fővárosi Közgyűlés úgy dönt, hogy:

5. fenntartja a Hungexpo Zrt.-ben Budapest Főváros Önkormányzata tulajdonában álló részesedés „stratégiai” besorolását.

határidő:	a társaság közgyűlésének napja
felelős: 	a Főpolgármester

Határozathozatal módja: a határozathozatal egyszerű szavazattöbbséget igényel

Budapest, 2011. május „   ”
	

	Dr. Bagdy Gábor
főpolgármester-helyettes

	Láttam:

	
Sárádi Kálmánné dr. 
főjegyző



Mellékletek: 
jogelőd Hungexpo Zrt. egyesülési vagyonmérleg tervezete
jogelőd Hungexpo Zrt. egyesülési vagyonleltár tervezete (megtekinthető a Vagyongazdálk. Főosztályon)
jogelőd GL events Hungária Zrt. egyesülési vagyonmérleg tervezete
jogelőd GL events Hungária Zrt. egyesülési vagyonleltár tervezete
jogutód Hungexpo átalakulás utáni egyesülési vagyonmérleg-tervezete és vagyonleltár tervezete (megtekinthető a Vagyongazdálk. Főosztályon)
Hungexpo Zrt. hatályos Alapszabálya
Hungexpo Zrt. beolvadást követő, módosított Alapszabálya (tervezet, módosítással egységes szerkezetben
Egyesülési Szerződés tervezete
Könyvvizsgálói szakvélemények (beolvadó, beolvadás előtti, átalakulással létrejövő)
1052 Budapest, Városház utca 9-11. | levélcím: 1840 Budapest | telefon:+ 36 1 327-1952 | fax: + 36 1 327-1860             e-mail: bagdy.gabor@budapest.hu

